SELETUSKIRI

Pärast AKV-ELi partnerluslepingu (otsus nr 2010/371/EL)[1] artikli 96 alusel peetud nõupidamise lõpuleviimist otsustas Euroopa Liidu Nõukogu 7. juunil 2010 võtta Madagaskari Vabariigi suhtes kaheteistkümneks kuuks asjakohased meetmed. Otsuse kohaldamisaega pikendati nõukogu 30. mai 2011. aasta otsusega nr 2011/324/EL[2] kuni 6. detsembrini 2011 ning muudeti ja pikendati nõukogu 5. detsembri 2011. aasta otsusega nr 2011/808/EL[3] kuni 5. detsembrini 2012.

Asjakohased kehtivad meetmed, nagu otsuse 2010/371/EL alusel vastuvõetud ja otsusega 2011/808/EL muudetud meetmed, hõlmavad eelkõige eelarvetoetuse andmise peatamist ja 10. EAFi siseriiklike sihtprogrammide rakendamist, mis sõltuvad sellest, kas Madagaskar täidab oma kohustuste ajakavas esitatud kohustusi, mis on välja toodud üleminekupresidendile adresseeritud kirjas ja lisatud nõukogu otsusele 2011/808/EL.

Asjakohased meetmed, mis hõlmavad ka EAFi riikliku eelarvevahendite käsutaja kohustuste ülevõtmist komisjoni poolt, ei mõjuta humanitaar- ja hädaabi ega otse elanikkonna toetamiseks suunatud projekte.

Käesoleval läbivaatamisel võetakse põhiliselt arvesse Madagaskari möödunud aasta poliitilisi arenguid tegevuskava rakendamise ajal.

Rakendamisel tehtud edusammud on olnud varieeruvad:

a) märkimisväärsed edusammud valimisprotsessi valdkonnas (sõltumatu valimiskomisjoni moodustamine, ÜRO valimiste hindamise aruanne, mille Madagaskari võimud ja rahvusvaheline üldsus on heaks kiitnud (valimiste ajakava ja eelarve), ning valimiste kuupäevade väljakuulutamine (presidendivalimiste esimene voor 8. mail 2013 ja presidendivalimiste teine voor koos parlamendivalimistega 3. juulil 2013);

b) patiseis president Rajoelina ja ekspresident Ravalomanana vahelisele poliitilisele kokkuleppele jõudmisel. Kokkulepe peaks käsitlema nende valimistel osalemise küsimust ja ekspresidendi tagasitulekut. Need lahendamata küsimused, nagu ka teised küsimused, mis seonduvad amnestia rakendamise ja rahvusliku leppimisega, on äärmiselt tähtsad sellise poliitilise keskkonna tagamisel, mis aitaks kaasa usaldusväärsete valimiste korraldamisele ja läbiviimisele.

Kooskõlas Catherine Ashtoni kõneisiku 20. septembri 2011. aasta avalduse ja eespool nimetatud nõukogu 5. detsembri otsusega jätkas Euroopa Liit samal ajal üleminekuprotsessi tingimuslikku toetamist ning vastavalt edusammudele võttis meetmeid elanikkonna ja valimisprotsessi toetamiseks, nagu on sätestatud eespool nimetatud kohustuste ajakavas.

Võttes arvesse, et tegevuskava ei ole rakendatud täielikult, on asjakohane jätkata kehtivate asjakohaste meetmete kohaldamist, muutmata ELi-Madagaskari vastastikuseid kohustusi ja nende tingimusi, mis jäävad täielikult kehtima ajani, mil usaldusväärsed valimised aset leiavad.

Võttes arvesse, et parlamendivalimised ja presidendivalimiste teine voor on ette nähtud 3. juuliks 2013 (peaaegu seitse kuud pärast jõustunud otsuse kehtivusaja lõppu), on õigustatud asjakohaste meetmete kohaldamisaja pikendamine ajani, mil nõukogu määrab kindlaks, et usaldusväärsed valimised on toimunud ja et Madagaskaril on taastatud põhiseaduslik kord.

Selleks et edastada ELi konkreetne poliitiline signaal, millega kutsutaks Madagaskari võime ja tegevuskava kõiki osapooli üles mitmekordistama jõupingutusi selle rakendamisel ning kiirelt ületama praegu üleminekuprotsessi killustavad poliitilised takistused, tehakse ettepanek saata üleminekupresidendile kiri, et teda sellest otsusest teavitada.

Vastuvõetav otsus võidakse igal ajal läbi vaadata, mis võimaldab seda muuta või see kehtetuks tunnistada, võttes arvesse poliitilist arengut ja seda, kas tegevuskava rakendamisel on saavutatud edu või mitte.

2012/0311 (NLE)

Ettepanek:

NÕUKOGU OTSUS,

millega pikendatakse 7. juuni 2010. aasta otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kohaldamisaega

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ning teiselt poolt Euroopa Ühenduse ja selle liikmesriikide vahel 23. juunil 2000 Cotonous alla kirjutatud koostöölepingut,[4] mida on muudetud 22. juunil 2010 Burkina Fasos Ouagadougous[5] (edaspidi „AKV-ELi partnerlusleping”), eriti selle artiklit 96,

võttes arvesse nõukogus kokku tulnud liikmesriikide valitsuste esindajate sõlmitud, AKV-ELi partnerluslepingu rakendamiseks võetavaid meetmeid ja järgitavaid menetlusi käsitlevat sisekokkulepet,[6] eriti selle artiklit 3,

võttes arvesse Euroopa Komisjoni ettepanekut,

liidu välisasjade ja julgeolekupoliitika kõrge esindaja nõusolekul

ning arvestades järgmist:

(1) 7. juuni 2010. aasta otsus 2010/371/EL, millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga,[7] võeti vastu selleks, et rakendada asjakohaseid meetmeid pärast kõnealuse lepingu artiklis 9 nimetatud oluliste osade rikkumist.

(2) Kõnealuste meetmete kohaldamisaega pikendati nõukogu 30. mai 2011. aasta otsusega nr 2011/324/EL[8] kuni 6. detsembrini 2011 ning seda muudeti ja pikendati nõukogu 5. detsembri 2011. aasta otsusega nr 2011/808/EL[9] kuni 5. detsembrini 2012.

(3) Hoolimata märkimisväärsetest edusammudest, eelkõige üleminekuasutuste moodustamise ja valimisprotsessi valdkonnas, ei ole ülemineku tegevuskava täielikult rakendatud.

(4) Otsuse 2010/371/EL kohaldamisaeg lõpeb 5. detsembril 2012. Parlamendivalimised ja presidendivalimiste teine voor on ette nähtud 3. juuliks 2013, nii on sobilik pikendada asjakohaste kehtivate meetmete kohaldamisaega ajani, mil nõukogu määrab kindlaks, et usaldusväärsed valimised on toimunud ja et Madagaskaril on taastatud põhiseaduslik kord, ilma et see piiraks nende korralist läbivaatamist kõnealusel ajavahemikul,

ON VASTU VÕTNUD KÄESOLEVA OTSUSE:

Artikkel 1

Otsust 2010/371/EL, mida on pikendatud otsustega 2011/324/EL ja 2011/808/EL, muudetakse järgmiselt.

Artikli 3 teine lause asendatakse järgmisega: „Otsus kehtib ajani, mil nõukogu määrab kindlaks, et usaldusväärsed valimised on toimunud ja et Madagaskaril on taastatud põhiseaduslik kord, ilma et see piiraks nende korralist läbivaatamist kõnealusel ajavahemikul.”

Artikkel 2

Lisatud on Madagaskari üleminekupresidendile adresseeritud kirja kavand.

Artikkel 3

Käesolev otsus jõustub selle vastuvõtmise kuupäeval.

Brüssel,

Nõukogu nimel

eesistuja

LISA

Brüssel,

ÜLEMINEKUPRESIDENDILE ESITATAVA KIRJA KAVAND

Austatud härra president

Tundes heameelt poliitilise kriisi lahendamisel tehtud edusammude üle, mis väljendusid Madagaskari kriisist väljumise tegevuskavale allakirjutamises Madagaskari poliitiliste partnerite poolt 2011. aasta septembris, leevendas Euroopa Liit 5. detsembril 2011 asjakohaseid meetmeid, mis olid kehtestatud Madagaskari suhtes nõukogu 7. juuni 2010. aasta otsusega.

Kõnealusest uuest otsusest teavitati Teid 8. detsembri 2011. aasta kirjas, milles olid esitatud Euroopa Liidu poolt ülemineku toetamise meetmete eeltingimused. Sel eesmärgil võttis EL möödunud aasta jooksul elanikkonna ja valimisprotsessi toetamise meetmeid, mis on ette nähtud eespool nimetatud kirjas esitatud kohustuste ajakavas.

Võttes arvesse, et tegevuskava ei ole täielikult rakendatud ning et parlamendivalimised ja presidendivalimiste teine voor on ette nähtud 3. juuliks 2013, on asjakohane jätkata asjakohaste kehtivate meetmete kohaldamist, muutmata ELi-Madagaskari vastastikuseid kohustusi ja nende tingimusi, mis jäävad täielikult kehtima ajani, mil nõukogu määrab kindlaks, et usaldusväärsed valimised on toimunud ja et Madagaskaril on taastatud põhiseaduslik kord.

Euroopa Liit, mis omistab väga suurt tähtsust AKV-ELi partnerluslepingu artiklis 9 sätestatud põhielementidele, nimelt inimõiguste, demokraatlike institutsioonide ja õigusriigi põhimõtte austamisele, kutsub Teid ja tegevuskava kõiki osapooli üles mitmekordistama jõupingutusi praegu selle rakendamist killustavate poliitiliste takistuste kiireks ületamiseks.

Samamoodi kutsub EL Teid üles sihikindlalt ja kõigi vahenditega jätkama jõupingutusi rahumeelse poliitilise keskkonna tagamiseks, mis võimaldaks 2013. aasta mais ja juulis korraldada usaldusväärsed valimised ning viia lõpule üleminekuprotsess, mille Madagaskari võimud on heaks kiitnud ja rahvusvaheline üldsus kinnitanud.

Euroopa Liit kinnitab pühendumist üleminekuprotsessi toetamise jätkamisele ja üleminekujärgsete toetusmeetmete kiirele võtmisele, milles lepitakse kokku Teie valitsusega peetava poliitilise dialoogi raames.

Asjakohased meetmed võidakse igal ajal läbi vaadata sõltuvalt Madagaskari poliitilise olukorra positiivsest või negatiivsest arengust.

Lugupidamisega

Euroopa Liidu nimel

Catherine ASHTON Andris PIEBALGS

[1] ELT L 169, 3.7.2010, lk 13.

[2] ELT L 146, 1.6.2011, lk 2.

[3] ELT L 324, 7.12.2012, lk 1.

[4] EÜT L 317, 15.12.2000, lk 3.

[5] ELT L 287, 4.11.2010, lk 3.

[6] EÜT L 317, 15.12.2000, lk 376.

[7] ELT L 169, 3.7.2010, lk 13.

[8] ELT L 146, 1.6.2011, lk 2.

[9] ELT L 324, 7.12.2012, lk 1.